b"\n_START_ARTICLE_\nPrinsesse Charlotte Amalie\n_START_SECTION_\nBiografi\n_START_PARAGRAPH_\nFrederik IV hadde ikke mottatt s\xc3\xa6rlig meget undervisning som barn, og s\xc3\xb8rget derfor for at hans egne barn fikk gode l\xc3\xa6rere, s\xc3\xa5kalte exercitiemestre. Charlotte Amalie hadde i alt fire av disse, deriblant gitarmester Johan Friedrich Fibiger, Nathanael Diesel og Johann Hermann Schrader._NEWLINE_Hun levde et aktivt hoffliv. I motsetning til hennes pietistisk anlagte bror Christian VI hadde hun et godt forhold til stemoren Anna Sophie, som hun ofte bodde sammen med og motsatte seg den d\xc3\xa5rlige behandling denne til tider fikk. I en dagbok fra 1721-23 skriver Anna Sophie om reiser, hvor Charlotte Amalie var med. Disse gikk blant annet til Hamburg, hvor de overvar opera, samt til Anna Sophies familiegods Clausholm._NEWLINE_I Christian VIs tid bodde hun om sommeren som oftest p\xc3\xa5 Charlottenlund slott (tidligere Gyldenlund etter Ulrik Frederik Gyldenl\xc3\xb8ve), som hun fikk ombygget i 1733. Om vinteren oppholdt hun seg som regel p\xc3\xa5 Christiansborg. 8. april 1771 fikk hun dog ordre om forlate hoffet (som hun hadde felles hoffholdning med), og hun tilbrakte resten av sitt liv sammen med enkedronning Juliane Marie, som ogs\xc3\xa5 tilbrakte vinteren ved hoffet.\n_START_SECTION_\nDe sorte parykkers hoff\n_START_PARAGRAPH_\nCharlotte Amalie foretrakk sorte parykker til seg selv og sin stab, hvilket gjorde henne kjent som de sorte parykkers hoff. Etter at Christian VII fikk en av sine pasjer til \xc3\xa5 kle seg ut som en villmann, for \xc3\xa5 skremme den aldrende prinsesse, viste hun seg aldri mere ved hoffet._NEWLINE_Hun tok seg av og s\xc3\xb8rget for oppdragelsen til forfatterinnen Charlotte Baden, som var en niese av hennes f\xc3\xb8rstedame Anna Sophie von den Osten._NEWLINE_Ved et testamente av 1. juli 1773 gjorde hun Christian VII til universalarving med visse betingelser om oppdragelseshjelp til fattige pikebarn av alle stender m.m. Som svigerinnen dronning Sophie Magdalene, skjenket ogs\xc3\xa5 hun sine juveler i form av briljanter og rosensten til Rosenborg, s\xc3\xa5 at de alltid skulle forbli ved kronen._NEWLINE_Hun d\xc3\xb8de ugift i K\xc3\xb8benhavn den 28. oktober 1782, og ble begravet i Roskilde domkirke. Hun var dekorert med Sophie Magdalenes orden de l'Union Parfaite. P\xc3\xa5 Det Kongelige Bibliotek finnes, foruten hennes etterlatte bibliotek, en samling med musikk for den femdobbeltstrengede barokkgitar, skrevet i fransk tabulatur, som har tilh\xc3\xb8rt prinsessen."